108
ዎንታ ሳባነ ጋላታ
ዳዊታ ማዛሙርያ፥ የꬃ
1 አቤት ጾሳዉ፥ ታ ዎዛናይ ምኒደ ደኤ።
ታን ነዉ ታ ኩመንꬃ ዎዛናፐ የጻናነ ኔና ሳባና።
2 ዲꬃዉነ ማስንቆ ቤጎትተ!
ታንካ ዎንታ ጉራና ቤጎታና።
3 አቤት መꬍና ጎዳዉ፥ ታን ኔና አሳ ግዶን ጋላታና፤
ቃይ ካዉተꬃ ግዶን ኔና ሳባና።
4 አያዉ ጎፐ፥ አገና ነ ሲቁ ዎልቃማ፤
ሳሉዋፐ ቦላዉ አꬌ።
ነ ቱማተꬃይካ ቦላ ሻርያዳን ꬎቄ።
5 አቤት ጾሳዉ፥ ሳሎቱዋፐ ቦላና
ꬎቁ ꬎቁ ጋ!
ነ ቦንቹ ሳኣ ኡባ ቦላ ግዶ።
6 ኔን ሲቅያዋንቱ አታና ማላ፥
ነ ኡሸቻ ኩሽያን ኑና አሻ፤
ኔን ታዉ አላ።
7 ጾሳይ ባረ ጌሻ ሳኣን ሀዋዳን ያጌዳ፤
“ታን ጾናደ ሰኬማ ቢታ ሻካና፤
ቃይ ሱኮታ ዛንጋራ ግሻና።
8 ጋላኣደ ታዋ፤ ምናሰካ ታሳ፤
ኤፍሬም ታ ሁጲያ አሽያ ቆብያ፤
ይሁዳይ ታ ካዉተꬃ ጻምኣ።
9 ሞኣበ ታን ሜጨትያ ኩይጻሩዋ፤
ኤዶም ታዋ ግድያዋ ኤርሳናዉ
ታ ጫማ አ ቦላ ዎꬃይ።
ታን ፕልስጼማ ጾናደ ገሬራይ” ያጌዳ።
10 ግምበቴዳ ካታማኮ፥ ታና ኦኔ አፋናዌ?
ኤዶማ ጋካናዉ ታና ኦኔ ካለꬃናዌ?
11 አቤት ጾሳዉ፥ ኑና አጌዳዌ ኔና ግድኪ?
አቤት ጾሳዉ፥ ኔን ኑ ቶራንቻቱዋና ኦላዉ ከሳካ።
12 አሳ ማዱ ፓና ድራዉ፥
ሞርክያና ኦለታናዉ ኔን ኑና ማዳ።
13 ጾሳ ዎልቃን ኑን ኑ ሞርከቱዋ ጾናና፤
ኑ ሞርከቱዋ የꬋናዌ አ።